بہ جیڑاں ترا_______همل چراگ
\ندْر پہ اِرپان مهر ءَ کہ پیکّاسو ءِ اکس پیشداشت من پوه نہ بوتاں شئیر ئے نویس ات/
هچ مہ زاناں،بہ جیڑاں ترا
تئی لنککانی زیمر ءَ
پر بریچاں وت ءَ
هچ مہ گنداں واتر بہ باں
چے گشئے
درد ءِ زیباهی ءَ چماں جاگاه مہ بیت
ارس بے رنگ منی گنگدامیں دل ءِ
سبز ءُ ساہگ نہ باں
من اے آسیں زر ءَ دست ءُ پاد ے جناں
تو کجا جند وتی پولتگ
دست گپتگ تہناهی ے
ما هما جند ءِ شوهاز ءَ گاریں اد ءَ
چو کہ زہگ ءِ دل ءِ واہگاں پاهو مہ داں
مات ءِ مہراں گوں جیگ ءَ وتی تر بکنت
هچ راهے مہ گندیت
بیئت پہ تو پدا
تو اے دروازگاں کبل لنٹاں مدے
بلے گریواں،سہڑیناں وت ءَ
تو چیا نوکیں رنگے گوں آرساں پدا آپ کت
نشت اُمرے بہ سینگاراں وت ءَ
کور آرواه بہ باں،مہ گنداں ترا
تو چونیں گمے مارا پاداں دات
هچ پہمگ نہ باں،تو کجا روک بئے
من اے برپیں دل ءَ بے تاپاں پدا
آرس شیرگ بہ باں
تو اے درداں زیباهی ءِ کمایے زبان پر کنے
تو اے دیوالاں اکس ئے پرچا لونجان کنے
پرچے بندیں دریگاں سر کش ئے پیشدارگ ءَ
مارا ساہگ نہ بیت تئی گم ءِ چارگ ءَ 
تو گشئے کانچیں لنٹاں گپے هستیں پدا
بلے مہرانی هوشام ملّیت وت ءَ
دراهیں دروازگاں زیمر ے شہم داں
کور آرواه منی،من نہ گنداں وت ءَ
تو آدینک ئے آرتگ بیچاراں ترا
دراهیں وابانی رازاں بہ ریچاں ادءَ
هچ مہ زاناں،بہ جیڑاں ترا
نوں من لوٹاں بیا آں پہ تو
تو اے دروازگاں کُبل لنٹاں مدے
بلے گپ ے کناں
گریواں،سہڑیناں وت ءَ
واب لوٹاں کہ آجو بہ باں